title: Директива за изпълнение 2011/60/ЕС на Комисията от 23 май 2011 година за изменение на Директива 91/414/ЕИО на Съвета с оглед включването на тебуфенозид като активно вещество и за изменение на Решение 2008/934/ЕО на Комисията  Текст от значение за ЕИП

text:
               24.5.2011

               BG

               Официален вестник на Европейския съюз

               L 136/58

         ДИРЕКТИВА ЗА ИЗПЪЛНЕНИЕ 2011/60/ЕС НА КОМИСИЯТА
   от 23 май 2011 година
   за изменение на Директива 91/414/ЕИО на Съвета с оглед включването на тебуфенозид като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включва тебуфенозид.

               (2)

               В съответствие с член 11д от Регламент (ЕО) № 1490/2002 нотификаторът оттегли подкрепата си за включването на това активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за съдържащите ги продукти за растителна защита (4), отнасящо се до невключването на тебуфенозид.

               (3)

               В съответствие с член 6, параграф 2 от Директива 91/414/ЕИО първоначалният нотификатор (наричан по-долу „заявителят“) подаде ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Германия, която е определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Германия извърши оценка на подадените от заявителя допълнителни данни и изготви допълнителен доклад. На 23 ноември 2009 г. докладът бе предоставен на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 19 октомври 2010 г. органът представи пред Комисията заключението си относно тебуфенозид (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за преглед на тебуфенозид.

               (6)

               От направените различни проучвания е видно, че може да се очаква продуктите за растителна защита, съдържащи тебуфенозид, принципно да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, разгледани и подробно изложени в доклада на Комисията за преглед. Следователно е целесъобразно тебуфенозид да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да бъде обвързано с определени условия. Поради това е целесъобразно да се изиска от заявителя да предостави информация, която да потвърди значението на метаболитите RH-6595 (7), RH-2651 (8), M2 (9), разграждането на тебуфенозид в алкални почви и риска за нецелеви насекоми от разред Люспестокрили (Lepidoptera).

               (8)

               Следва да се предостави разумен срок преди включването на дадено активно вещество в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания.

               (9)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който да преразгледат съществуващите разрешения за продукти за растителна защита, които съдържат тебуфенозид, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представяне и оценка на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (10) показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО предвижда невключването на тебуфенозид и отнемането на разрешенията за съдържащите го продукти за растителна защита до 31 декември 2011 г. Редът относно тебуфенозид в приложението към посоченото решение следва да бъде заличен.

               (13)

               Поради това е целесъобразно Решение 2008/934/ЕО да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно тебуфенозид в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   Член 4
   1.   При необходимост до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи тебуфенозид като активно вещество.
   До тази дата те проверяват по-специално дали са изпълнени условията от приложение I към посочената директива по отношение на тебуфенозид, с изключение на условията, определени в част Б от текста за това активно вещество, както и дали притежателят на разрешението разполага с документация, отговаряща на изискванията на приложение II към посочената директива в съответствие с условията на член 13 от нея, или има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа тебуфенозид като единствено или едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от текста в приложение I към посочената директива относно тебуфенозид. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ тебуфенозид като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               за продукт, съдържащ тебуфенозид като едно от няколко активни вещества, при необходимост изменят или отнемат разрешението до 31 май 2015 г. или до датата, определена за такова изменение или отнемане в съответната директива или директиви, с която/които съответното вещество или вещества са добавени в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 23 май 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните; заключение относно партньорската проверка на оценката на риска от пестициди за активното вещество тебуфенозид. Резюме: EFSA Journal (бюлетин на ЕОБХ) 2010; 8(12):1871. [120 pp.]. doi:10.2903/j.efsa.2010.1871. Публикувано онлайн на адрес: www.efsa.europa.eu.

      (7)  N’-[(4-ацетилфенил)карбонил]-N-терт-бутил-3,5-диметилбензохидразид.

      (8)  4-({2-терт-бутил-2-[(3,5-диметилфенил)карбонил]хидразинил}карбонил)бензоена киселина.

      (9)  Все още няма установено химическо наименование.

      (10)  ОВ L 366, 15.12.1992 г., стр. 10.

      ПРИЛОЖЕНИЕ
      Следният текст се добавя в края на таблицата в приложение I към Директива 91/414/ЕИО:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „355

                     Тебуфенозид
                     CAS №: 112410-23-8
                     CIPAC №: 724

                     N-терт-бутил-N’-(4-етилбензоил)-3,5-диметилбензохидразид

                     ≥ 970 g/kg
                     Значим примес

                        t-бутил хидразин < 0,001 g/kg

                     1 юни 2011 г.

                     31 май 2021 г.

                     ЧАСТ A
                     Могат да бъдат разрешени единствено употреби като инсектицид.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията в доклада за преглед на тебуфенозид, по-специално неговите допълнения I и II, в окончателния им вид, изготвен от Постоянния комитет по хранителната верига и здравето на животните на 11 март 2011 г.
                     В тази цялостна оценка държавите-членки следва да:

                                 1.

                                 обърнат особено внимание на безопасността на операторите и работниците след повторно навлизане и да гарантират, че в условията на разрешението се предписват подходащи предпазни средства;

                                 2.

                                 обърнат особено внимание на опазването на подпочвените води, когато активното вещество се прилага в региони, уязвими по отношение на почвените и/или климатичните условия;

                                 3.

                                 обърнат особено внимание на опазването на водните организми и да гарантират, че в условията на употреба се предписват подходящи мерки за намаляване на риска;

                                 4.

                                 обърнат особено внимание на риска за нецелеви насекоми от разред Люспестокрили (Lepidoptera).

                           По целесъобразност условията на разрешението трябва да включват мерки за намаляване на риска.
                     Засегнатите държави-членки изискват да бъде предоставена информация, която да потвърди:

                                 1.

                                 значението на метаболитите RH-6595, RH-2651, M2;

                                 2.

                                 разграждането на тебуфенозид в анаеробни и алкални почви.

                           Засегнатите държави-членки гарантират, че заявителят ще предостави на Комисията информация по точки 1 и 2 до 31 май 2013 г.“

         (1)  Допълнителни данни за идентичността и спецификацията на активното вещество са посочени в доклада за преглед.


title: Директива за изпълнение 2011/57/ЕС на Комисията от 27 април 2011 година за изменение на Директива 91/414/ЕИО на Съвета с оглед включването на флуометурон като активно вещество и за изменение на Решение 2008/934/ЕО на Комисията  Текст от значение за ЕИП

text:
               28.4.2011

               BG

               Официален вестник на Европейския съюз

               L 108/34

         ДИРЕКТИВА ЗА ИЗПЪЛНЕНИЕ 2011/57/ЕС НА КОМИСИЯТА
   от 27 април 2011 година
   за изменение на Директива 91/414/ЕИО на Съвета с оглед включването на флуометурон като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на втория и третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включва флуометурон.

               (2)

               В съответствие с член 11д от Регламент (ЕО) № 1490/2002 нотификаторите оттеглиха подкрепата си за включването на това активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за съдържащите ги продукти за растителна защита (4), отнасящо се до невключването на флуометурон.

               (3)

               В съответствие с член 6, параграф 2 от Директива 91/414/ЕИО първоначалните нотификатори (наричани по-долу „заявителите“) подадоха ново заявление с искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Гърция, която е определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и предвижданите видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Гърция извърши оценка на подадените от заявителите допълнителни данни и изготви допълнителен доклад. На 27 януари 2010 г. докладът бе предоставен на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията на 14 декември 2010 г. органът представи пред Комисията заключението си относно флуометурон (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 11 март 2011 г. под формата на доклад на Комисията за преглед на флуометурон.

               (6)

               От направените различни проучвания е видно, че може да се очаква продуктите за растителна защита, съдържащи флуометурон, принципно да отговарят на изискванията, определени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, разгледани и подробно изложени в доклада на Комисията за преглед. Следователно е целесъобразно флуометурон да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на тази директива.

               (7)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да бъде обвързано с определени условия. Поради това е целесъобразно да се изиска от заявителите да предоставят информация, която да потвърди токсикологичните свойства на растителния метаболит трифлуороцетна киселина и аналитичните методи за мониторинг на флуометурон във въздуха, както и на почвения метаболит трифлуорметиланилин в почвата и водата. В случай че флуометурон бъде класифициран по Регламент (ЕО) № 1272/2008 на Европейския парламент и на Съвета (7) под предупреждението „Предполага се, че причинява рак“, засегнатите държави-членки следва да изискат представяне на допълнителна информация, която да потвърди значението на почвените метаболити десметил-флуометурон и трифлуорметиланилин за подпочвените води.

               (8)

               Следва да се предостави разумен срок преди включването на дадено активно вещество в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания.

               (9)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който да преразгледат съществуващите разрешения за продукти за растителна защита, които съдържат флуометурон, за да се гарантира, че са изпълнени изискванията, определени с Директива 91/414/ЕИО, по-специално в член 13 от нея, и съответните условия, посочени в приложение I. Държавите-членки следва да изменят, заменят или отнемат по целесъобразност съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представяне и оценка на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (8), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до документация, която отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               Решение 2008/934/ЕО предвижда невключването на флуометурон и отнемането на разрешенията за съдържащите го продукти за растителна защита до 31 декември 2011 г. Редът относно флуометурон в приложението към посоченото решение следва да бъде заличен.

               (13)

               Поради това е целесъобразно Решение 2008/934/ЕО да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно флуометурон в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби считано от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   Член 4
   1.   При необходимост до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи флуометурон като активно вещество.
   До тази дата те проверяват по-специално дали са изпълнени условията от приложение I към посочената директива по отношение на флуометурон, с изключение на условията, определени в част Б от текста за това активно вещество, както и дали притежателят на разрешението разполага с документация, отговаряща на изискванията на приложение II към посочената директива в съответствие с условията на член 13 от нея, или има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа флуометурон като единствено или едно от няколко активни вещества, всички от които са изброени в приложение I към Директива 91/414/ЕИО, най-късно до 31 май 2011 г. държавите-членки извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от текста в приложение I към посочената директива относно флуометурон. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ флуометурон като единствено активно вещество, при необходимост изменят или отнемат разрешението не по-късно от 31 май 2015 г.; или

               б)

               за продукт, съдържащ флуометурон като едно от няколко активни вещества, при необходимост изменят или отнемат разрешението до 31 май 2015 г. или до датата, определена за такова изменение или отнемане в съответната(ите) директива(и), с която(ито) съответното(ите) вещество(а) е/са добавено(и) в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 27 април 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните. Заключение относно партньорската проверка на оценката на риска от пестициди за активното вещество флуометурон. EFSA Journal (бюлетин на ЕОБХ) 2011;9(1):1958. [54 стр.] doi:10.2903/j.efsa.2011.1958. Публикувано онлайн на адрес: www.efsa.europa.eu/efsajournal.htm.

      (7)  ОВ L 353, 31.12.2008 г., стр. 1.

      (8)  ОВ L 366, 15.12.1992 г., стр. 10.

      ПРИЛОЖЕНИЕ
      В края на таблицата в приложение I към Директива 91/414/ЕИО се добавя следният текст:

                     №

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „343

                     Флуометурон
                     CAS №: 2164-17-2
                     CIPAC №: 159

                     1,1-диметил-3-(α,α,α-трифлуор-м-толил)урея

                     ≥ 940 g/kg

                     1 юни 2011 г.

                     31 май 2021 г.

                     ЧАСТ A
                     Могат да бъдат разрешени единствено употреби като хербицид при памука.
                     ЧАСТ Б
                     За прилагането на единните принципи, предвидени в приложение VI, следва да се отчитат заключенията в доклада за преглед на флуометурон, по-специално допълнения I и II към него, в окончателния им вид, изготвен от Постоянния комитет по хранителната верига и здравето на животните на 11 март 2011 г.
                     В тази цялостна оценка държавите-членки трябва да:

                                 а)

                                 обърнат особено внимание на безопасността на операторите и работниците и да гарантират, че условията за употреба предвиждат използването на подходящи лични предпазни средства;

                                 б)

                                 обърнат особено внимание на опазването на подпочвените води, когато активното вещество се прилага в региони, уязвими по отношение на почвените и/или климатичните условия; те трябва да гарантират, че условията на разрешението предвиждат мерки за намаляване на риска и задължение за провеждането на целесъобразни мониторингови програми, които да установят потенциално излужване на флуометурон и на почвените метаболити десметил-флуометурон и трифлуорметиланилин;

                                 в)

                                 обърнат особено внимание на риска за нецелевите макроорганизми в почвата, различни от земни червеи, и нецелевите растения, както и да гарантират, че условията на разрешението предвиждат целесъобразни мерки за намаляване на риска.

                           Засегнатите държави-членки гарантират, че заявителите ще предоставят на Комисията информация, която да потвърди:

                                 а)

                                 токсикологичните свойства на растителния метаболит трифлуороцетна киселина;

                                 б)

                                 аналитичните методи за мониторинг на флуометурон във въздуха;

                                 в)

                                 аналитичните методи за мониторинг на почвения метаболит трифлуорметиланилин в почвата и водата;

                                 г)

                                 значението на почвените метаболити десметил-флуометурон и трифлуорметиланилин за подпочвените води, ако флуометурон бъде класифициран по Регламент (ЕО) № 1272/2008 под предупреждението „Предполага се, че причинява рак“.

                           Засегнатите държави-членки гарантират, че заявителите ще предоставят на Комисията информацията по букви а), б) и в) до 31 март 2013 г., а информацията по буква г) шест месеца след нотифициране на решението за класификация на флуометурон.“

         (1)  Допълнителни данни за идентичността и спецификацията на активното вещество са посочени в доклада за преглед.


title: Директива за изпълнение 2014/96/ЕС на Комисията от 15 октомври 2014 година относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО

text:
               16.10.2014

               BG

               Официален вестник на Европейския съюз

               L 298/12

         ДИРЕКТИВА ЗА ИЗПЪЛНЕНИЕ 2014/96/ЕС НА КОМИСИЯТА
   от 15 октомври 2014 година
   относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2008/90/ЕО на Съвета от 29 септември 2008 г. относно предлагането на пазара на посадъчен материал от овощни растения и на овощни растения, предназначени за производство на плодове (1), и по-специално член 9, параграф 1 от нея,
   като има предвид, че:

               (1)

               Целесъобразно е да се приемат изисквания по отношение на етикетирането, запечатването и опаковането на посадъчен материал от овощни растения и на овощни растения, предназначени за производство на плодове, за да се гарантира, че предлагането на пазара се извършва в съответствие с Директива 2008/90/ЕО.

               (2)

               По отношение на посадъчния материал от овощни растения, официално сертифициран като предбазов, базов или сертифициран материал, и овощните растения, официално сертифицирани като сертифициран материал, е необходимо да се предвидят изисквания за запечатването и опаковането.

               (3)

               Предбазовият, базовият или сертифицираният материал следва да се предлагат на пазара с етикет, отговарящ на определени изисквания. Този етикет следва да бъде изготвен и поставен от официалния отговорен орган. Държавите членки следва да имат възможността да предвидят официалният отговорен орган да има право да разрешава на доставчика да изготвя и поставя етикети под техен контрол. Оформлението на етикета във всички случаи следва да бъде установено от официалния отговорен орган в съответствие с посочените в настоящата директива изисквания.

               (4)

               С цел да се даде възможност партиди на различни сортове или видове предбазов, базов или сертифициран материал да се предлагат на пазара заедно, на държавите членки следва да бъде позволено да предвидят придружаващ документ в допълнение към етикета, за да се улесни информирането на потребителите и да се подобрят проследяемостта и контролът на партидите на всички етапи от предлагането на пазара. Този документ следва да бъде изготвен от официалния отговорен орган или от съответния доставчик под контрола на официалния отговорен орган.

               (5)

               За предлагане на пазара на САС (Conformitas Agraria Communitatis) материал следва да се изисква документ, изготвен от доставчика.

               (6)

               Мерките, предвидени в настоящата директива, са в съответствие със становището на Постоянния комитет по посадъчния материал и родовете и видовете овощни растения,

         ПРИЕ НАСТОЯЩАТА ДИРЕКТИВА:
   Член 1
   Изисквания за етикетирането, запечатването и опаковането
   Държавите членки гарантират, че на посадъчния материал от овощни растения, наричан по-долу „посадъчен материал“, официално сертифициран като предбазов, базов или сертифициран материал, и на овощните растения, предназначени за производство на плодове, наричани по-долу „овощни растения“, официално сертифицирани като сертифициран материал, се предлагат на пазара само ако съответстват на изискванията за етикетиране, запечатване и опаковане, посочени в членове 2 и 4. Когато е целесъобразно, предвиденият в член 3 придружаващ документ може да се използва за допълване на етикета.
   Държавите членки гарантират, че посадъчният материал и овощните растения, които се квалифицират като САС (Conformitas Agraria Communitatis) материал, се предлагат на пазара само ако отговарят на изискванията за документа на доставчика, посочени в член 5.
   Член 2
   Етикет за предбазов, базов или сертифициран материал
   1.   Държавите членки гарантират, че етикетът за предбазов, базов или сертифициран материал в съответствие с параграфи 2 — 5 се изготвя и поставя от официалния отговорен орган върху растенията или частите от растения, които ще се предлагат на пазара като посадъчен материал или овощни растения. Държавите членки могат да предвидят официалният отговорен орган да може да позволи на доставчика да изготви и постави етикет под техен контрол. Оформлението на етикета се определя от официалния отговорен орган в съответствие с параграфи 2, 3 и 4.
   Посадъчният материал или овощните растения, които са част от една и съща партида, могат да бъдат предлагани на пазара с единен етикет, когато тези материали или растения представляват част от една и съща опаковка, снопче или съд, като етикетът се поставя в съответствие с параграф 5, втора алинея.
   Държавите членки могат да предвидят овощните растения, които са на една или повече години, да бъдат етикетирани поотделно. В този случай етикетирането може да се извърши на полето — преди, по време на изкореняването или по-късно. В случай че етикетирането се извършва по-късно, растенията от една и съща партида се изкореняват заедно и се държат отделно от другите партиди в етикетирани съдове до момента, в който тези растения бъдат етикетирани.
   2.   Етикетът съдържа следната информация:

               а)

               обозначение „правила и стандарти на ЕС“;

               б)

               държавата членка на етикетирането или съответния код;

               в)

               официалния отговорен орган или съответния код;

               г)

               наименованието на доставчика или регистрационния му номер/код, издаден от официалния отговорен орган;

               д)

               референтен номер на опаковката или снопчето, индивидуален сериен номер, номер на седмицата или номер на партидата;

               е)

               ботаническо наименование;

               ж)

               категория, а за базовия материал — и номера на поколението;

               з)

               наименованието на сорта и, по целесъобразност, на клона. В случай на подложки, които не принадлежат към сорт, наименованието на съответния вид или междувидов хибрид. При присадени овощни растения такава информация се дава за подложката и за връхния присадков калем. При сортове, за които заявлението за официална регистрация или за правна закрила на сортовете растения е в ход, тази информация включва: „предложено наименование“ и „заявлението е в ход“;

               и)

               обозначение „сорт с официално признато описание“, когато е целесъобразно;

               й)

               количество;

               к)

               държавата на производство и съответния код, когато е различна от държавата членка на етикетирането;

               л)

               годината на издаването;

               м)

               в случай че оригиналният етикет се заменя с друг етикет: годината на издаването на оригиналния етикет.

         3.   Етикетът се отпечатва незаличимо на един от официалните езици на Съюза и трябва да е лесно видим и четлив.
   4.   Ако се използва цветен етикет по отношение на категория от растения или части от растения, цветът на етикета е:

               а)

               бял с диагонална виолетова ивица при предбазов материал;

               б)

               бял при базов материал;

               в)

               син при сертифициран материал.

         5.   Етикетът се прикрепя към растенията или частите от растения, които се предлагат на пазара като посадъчен материал или овощни растения. Когато тези растения или части от растения се предлагат на пазара в една опаковка, снопче или съд, етикетът се поставя върху тази опаковка, снопче или съд.
   Когато в съответствие с параграф 1, втора алинея посадъчният материал или овощните растения се предлагат на пазара с единен етикет, този етикет се поставя върху опаковката, снопчето или съда, съдържащи този посадъчен материал или тези овощни растения.
   Член 3
   Придружаващ документ за предбазов, базов или сертифициран материал
   1.   В допълнение на етикета, посочен в член 2, държавите членки могат да предвидят официалният отговорен орган или съответният доставчик под контрола на този орган да могат да изготвят придружителен документ за партиди от различни сортове или видове предбазов, базов или сертифициран материал, които да бъдат предлагани на пазара заедно.
   2.   Придружителният документ отговаря на следните изисквания:

               а)

               включва информацията, посочена в член 2, параграф 2 и както е обозначено на съответния етикет;

               б)

               написан е на един от официалните езици на Съюза;

               в)

               предоставен е в поне два екземпляра (доставчик и получател);

               г)

               придружава материала от мястото на доставчика до мястото на получателя;

               д)

               включва наименованието и адреса на получателя;

               е)

               включва датата на издаване на документа;

               ж)

               включва, по целесъобразност, допълнителна информация от значение за съответните партиди.

         3.   Когато информацията в придружителния документ противоречи на информацията върху етикета, посочен в член 2, информацията, съдържаща се върху етикета, има предимство.
   Член 4
   Изисквания за запечатване и опаковане по отношение на предбазов, базов или сертифициран материал
   1.   Държавите членки гарантират, че предбазовият, базовият или сертифицираният материал се предлагат на пазара на партиди от две или повече растения или части от растения, чиито партиди са достатъчно еднородни.
   Растенията или частите от растения, от които се състоят тези партиди, отговарят на изискванията на буква а) или буква б):

               а)

               растенията или частите от растения са в опаковка или съд, които са запечатани, както е определено в параграф 2; или

               б)

               растенията или частите от растенията представляват част от снопче, което е запечатано, както е определено в параграф 2.

         2.   За целите на настоящата директива „запечатване“ означава: при пакет или съд — затваряне по начин, който не позволява отваряне, без да се наруши целостта на опаковката; при снопче — завързване, така че растенията или частите от растения да представляват част от снопче, което не може да бъде разделено, без да се наруши целостта на връзката или връзките. Опаковката, съдът или снопчето се етикетират по такъв начин, че отстраняването на етикета да ги прави невалидни.
   Член 5
   Документ на доставчика за CAC материал
   1.   Държавите членки гарантират, че САС материалът се предлага на пазара с документ, изготвен от доставчика, и в съответствие с параграфи 2 и 3. Той е наричан по-долу „документът на доставчика“.
   Държавите членки гарантират, че документът на доставчика не прилича на етикета, посочен в член 2, или на придружителния документ, посочен в член 3, с цел да се избегне всякакво възможно объркване между документа на доставчика и посочените два документа.
   2.   Документът на доставчика съдържа най-малко следната информация:

               а)

               обозначение „правила и стандарти на ЕС“;

               б)

               държавата членка, в която е изготвен документът на доставчика, или съответния код;

               в)

               официалния отговорен орган или съответния код;

               г)

               наименованието на доставчика или регистрационния му номер/код, издаден от официалния отговорен орган;

               д)

               индивидуален сериен номер, номер на седмицата или номер на партидата;

               е)

               ботаническо наименование;

               ж)

               САС материал;

               з)

               наименованието на сорта и, по целесъобразност, на клона. В случай на подложки, които не принадлежат към даден сорт, наименованието на съответния вид или междувидов хибрид. При присадени растения такава информация се дава за подложката и за връхния присадков калем. При сортове, за които заявлението за официална регистрация или за правна закрила на сортовете растения е в ход, тази информация включва: „предложено наименование“ и „заявлението е в ход“;

               и)

               количество;

               й)

               държава на производство и съответния код, когато е различна от държавата членка, в която е изготвен документът на доставчика;

               к)

               дата на издаване на документа.

         3.   Документът на доставчика се отпечатва незаличимо на един от официалните езици на Съюза и трябва да е лесно видим и четлив.
   Член 6
   Транспониране
   1.   Държавите членки приемат и публикуват не по-късно от 31 декември 2016 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби, считано от 1 януари 2017 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 7
   Клауза за преразглеждане
   Комисията преразглежда член 2, параграф 4 до 1 януари 2019 г.
   Член 8
   Влизане в сила
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 9
   Адресати
   Адресати на настоящата директива са държавите членки.

      Съставено в Брюксел на 15 октомври 2014 година.

            За Комисията

            Председател

         José Manuel BARROSO

      (1)  ОВ L 267, 8.10.2008 г., стр. 8.


title: Делегирана директива 2014/10/ЕС на Комисията от 18 октомври 2013 година за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на олово в сплави, представляващи свръхпроводящи или топлопроводящи материали, използвани в студените глави на криогенни охладители, и/или в криогенно охлаждани студени сонди, и/или в криогенно охлаждани системи за еквипотенциално свързване, съответно в медицински апарати (категория 8), и/или в промишлени контролни и регулиращи прибори  текст от значение за ЕИП

text:
               9.1.2014

               BG

               Официален вестник на Европейския съюз

               L 4/63

         ДЕЛЕГИРАНА ДИРЕКТИВА 2014/10/ЕС НА КОМИСИЯТА
   от 18 октомври 2013 година
   за изменение, с цел адаптиране към техническия прогрес, на приложение IV към Директива 2011/65/ЕС на Европейския парламент и на Съвета, състоящо се в освобождаване от съответното ограничение на употребата на олово в сплави, представляващи свръхпроводящи или топлопроводящи материали, използвани в студените глави на криогенни охладители, и/или в криогенно охлаждани студени сонди, и/или в криогенно охлаждани системи за еквипотенциално свързване, съответно в медицински апарати (категория 8), и/или в промишлени контролни и регулиращи прибори
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
   като има предвид, че:

               (1)

               С Директива 2011/65/ЕС се забранява употребата на олово в електрическото и електронното оборудване, пуснато на пазара.

               (2)

               Понастоящем не е възможно заместване или елиминиране на оловото в сплави, представляващи свръхпроводящи или топлопроводящи материали, използвани в студените глави на криогенни охладители, и/или в криогенно охлаждани студени сонди, и/или в криогенно охлаждани системи за еквипотенциално свързване, съответно в медицински апарати (категория 8) и/или в промишлени контролни и регулиращи прибори. Засега на пазара няма приложими безоловни уреди за този вид приложения.

               (3)

               Необходимо е време за изпитване и удостоверяване на надеждността на алтернативни решения.

               (4)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от последния ден от шестия месец след нейното влизане в сила. Те незабавно съобщават на Комисията текста на тези разпоредби.
   Тези разпоредби съдържат позоваване на настоящата директива при приемането им от държавите членки или са съпроводени от такова позоваване при официалното им публикуване. Условията и редът на позоваването се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 18 октомври 2013 година.

            За Комисията

            Председател

         José Manuel BARROSO

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 29:

                  „29.

                  Олово в сплави, представляващи свръхпроводящи или топлопроводящи материали, използвани в студените глави на криогенни охладители, и/или в криогенно охлаждани студени сонди, и/или в криогенно охлаждани системи за еквипотенциално свързване, съответно в медицински апарати (категория 8), и/или в промишлени контролни и регулиращи прибори. Валидно до 30 юни 2021 г.“


title: Директива за изпълнение (ЕС) 2015/2392 на Комисията от 17 декември 2015 година относно Регламент (ЕС) № 596/2014 на Европейския парламент и на Съвета по отношение на съобщаването на компетентните органи за действителни или възможни нарушения на посочения регламент

text:
               18.12.2015

               BG

               Официален вестник на Европейския съюз

               L 332/126

         ДИРЕКТИВА ЗА ИЗПЪЛНЕНИЕ (ЕС) 2015/2392 НА КОМИСИЯТА
   от 17 декември 2015 година
   относно Регламент (ЕС) № 596/2014 на Европейския парламент и на Съвета по отношение на съобщаването на компетентните органи за действителни или възможни нарушения на посочения регламент
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (1), и по-специално член 32, параграф 5 от него,
   като има предвид, че:

               (1)

               Лицата, които съобщават за действителни или възможни нарушения на Регламент (ЕС) № 596/2014 (подаващите сигнали за нарушения лица) на компетентните органи, могат да предоставят нова информация на вниманието на компетентните органи и да им съдействат за разкриването на нарушения, свързани с пазарна злоупотреба, както и за налагането на съответните санкции. Подаването на сигналите за нарушения обаче може да бъде възпрепятствано от страх от ответни действия, дискриминация или разкриване на лични данни. Следователно са необходими адекватни мерки във връзка с подаването на сигнали за нарушения, за да се гарантира цялостната защита и зачитането на основните права на подаващите сигнали за нарушения лица, както и на обвиненото лице. Лицата, които умишлено съобщават невярна или подвеждаща информация на компетентните органи, следва да не се считат за подаващи сигнали за нарушения лица, и следователно не следва да се ползват от механизми за защита.

               (2)

               Анонимното съобщаване следва да бъде разрешено от компетентните органи, а механизмите за защита, предвидени в настоящата директива, следва да се прилагат дори в случаите, когато анонимни лица, подаващи сигнали за нарушения, решат да разкрият самоличността си пред компетентния орган на по-късен етап. Подаващите сигнали за нарушения лица следва да бъдат свободни да подават съобщения чрез вътрешни процедури, когато такива съществуват, или директно на компетентния орган.

               (3)

               Ще бъдат необходими професионално обучени специализирани служители на компетентните органи, включително по отношение на приложимите правила за защита на личните данни, за обработване на подадените съобщения за нарушения на Регламент (ЕС) № 596/2014 и за осъществяване на комуникацията с подалото съобщение за нарушение лице, както и за предприемането на подходящи последващи мерки.

               (4)

               Лицата, които желаят да съобщят за действителни или възможни нарушения на Регламент (ЕС) № 596/2014, следва да могат да вземат информирано решение относно това дали, как и кога да подадат съобщение. Компетентните органи следва публично и по лесно достъпен начин да оповестяват информация за наличните канали за комуникация с компетентните органи относно приложимите процедури, както и относно техните специализирани служители, които се занимават със съобщенията за нарушения. Цялата информация относно съобщенията за нарушения следва да бъде прозрачна, лесно разбираема и надеждна, за да насърчава, а не да възпрепятства подаването на съобщения за нарушения.

               (5)

               С цел да осигурят ефективна комуникация със специализираните си служители, компетентните органи трябва да имат на разположение и да използват различни канали за комуникация, които следва да бъдат удобни за потребителите и да предоставят възможност за писмена и устна, както и за електронна и различна от електронната комуникация.

               (6)

               Важно е процедурите за защита на лицата, работещи на трудов договор, независимо от естеството на тяхното трудово правоотношение и дали получават възнаграждение или не, които съобщават за нарушения или са обвинени в извършването на нарушения на Регламент (ЕС) № 596/2014, да осигуряват защитата на тези лица срещу ответни действия, дискриминация или други форми на пряко или непряко несправедливо отношение. Съществуват много различни форми на несправедливо отношение в зависимост от обстоятелствата. Затова отделните случаи трябва да се оценяват въз основа на правила за разрешаване на спорове или чрез съдебни производства съгласно националното законодателство.

               (7)

               Държавите членки следва да гарантират, че компетентните органи разполагат с адекватни процедури за защита при обработката на съобщения за нарушения и лични данни на лицата, за които е подадено съобщение. Тези процедури следва да гарантират, че поверителността на всяко подало съобщение всяко лице, за което е подадено съобщение, е защитена на всички етапи на процедурата. Това задължение следва да се прилага, без да се накърнява необходимостта и пропорционалността на задължението да се разкрива информация, когато това се изисква съгласно законодателството на Съюза или националното законодателство, и при съблюдаване на съответните гаранции съгласно тези разпоредби, включително в контекста на разследвания или съдебни производства, или за да се защитят свободите на другите, включително правото на защита на лицето, за което е подадено съобщение.

               (8)

               Много е важно и необходимо специализираните служители и другите служители на компетентния орган, които получават достъп до информацията, предоставена от лицето, подаващо съобщение до компетентния орган, да спазват задължението за професионална тайна и поверителност, когато данните се предават във и извън границите на компетентния орган, включително в случаите, когато компетентен орган започва разследване или отправя запитване, или предприема последващи дейности по принудително изпълнение във връзка със съобщения за нарушения.

               (9)

               Държавите членки следва да гарантират адекватното водене на регистри относно всички съобщения за нарушение и че информацията за всяко съобщение е достъпна в рамките на компетентния орган, както и че информацията, получавана посредством съобщения, може да бъде използвана като доказателство при действия по принудително изпълнение, ако е целесъобразно. Държавите членки следва да гарантират спазването на Директива 95/46/ЕО на Европейския парламент и на Съвета (2) и на националното законодателство, транспониращо посочената директива.

               (10)

               От решаващо значение е да се осигури защита на личните данни на подалото съобщение лице, както и на лицето, за което е подадено съобщение, за да се избегне несправедливото отношение или вредите за репутацията вследствие на разкриване на лични данни, по-специално данни, разкриващи самоличността на засегнатото лице. Следователно, в допълнение към националното законодателство за защита на личните данни, с което се транспонира Директива 95/46/ЕО, компетентните органи следва да установят подходящи процедури за защита на личните данни, специално насочени към защита на подалото съобщение лице и лицето, за което е подадено съобщение, които следва да включват сигурна система в рамките на компетентния орган с права на достъп само за упълномощен персонал.

               (11)

               Предаването на лични данни, свързани със съобщения за нарушения, от страна на компетентния орган може да бъде необходимо, за да се оцени дадено съобщение за нарушение и да се предприеме съответното разследване и действия по принудително изпълнение. При предаването на данни в рамките на компетентния орган или на трети страни компетентните органи следва да запазят поверителността в максимална степен в съответствие с националното законодателство.

               (12)

               Правата на лицето, за което е подадено съобщение, обвинено в нарушение на Регламент (ЕС) № 596/2014, следва да бъдат защитени, за да се избегнат вреди за репутацията или други отрицателни последици. Освен това правото на защита и достъп до средства за правна защита на лицето, за което е подадено съобщение, следва изцяло да се зачита на всеки етап от процедурата в резултат на подаденото съобщение. Държавите членки следва да осигурят правото на защита на лицето, включително правото на достъп до досието, правото на изслушване и правото на ефективни правни средства за защита срещу решението относно лицето, за което е подадено съобщение, съгласно приложимите процедури, определени от националното законодателство в контекста на разследванията или последващите съдебни производства.

               (13)

               Редовният и провеждан най-малко веднъж на две години преглед на процедурите на компетентните органи следва да гарантира, че тези процедури са подходящи и отговарят на съвременните технологии, като така изпълняват своята функция. За тази цел е важно компетентните органи да оценяват собствения си опит и да обменят опит и добри практики с други компетентни органи.

               (14)

               Като се има предвид, че подробни правила за защита на подаващите сигнали за нарушения лица биха затруднили държавите членки при осигуряването на оперативна и друга съвместимост с националните им системи, включително административните, процедурните и институционални аспекти, актът за изпълнение трябва да притежава известна гъвкавост. Подобна гъвкавост ще бъде постигната най-добре посредством директива, а не чрез регламент, следователно директивата изглежда най-подходящият инструмент, за да се даде възможност на държавите членки да адаптират ефективно режима за съобщаване на нарушения в националните си системи, включително в институционалната рамка.

               (15)

               Като се има предвид, че Регламент (ЕС) № 596/2014 влиза в сила на 3 юли 2016 г., е целесъобразно държавите членки да транспонират и да започнат да прилагат разпоредбите на настоящата директива от 3 юли 2016 г.

               (16)

               Мерките, предвидени в настоящата директива, са съгласувани със становището на Европейския комитет по ценни книжа,

         ПРИЕ НАСТОЯЩАТА ДИРЕКТИВА:
   ГЛАВА I

      ПРЕДМЕТ И ОПРЕДЕЛЕНИЯ

   Член 1
   Предмет
   В настоящата директива се определят правилата, с които се установяват процедурите, посочени в член 32, параграф 1 от Регламент (ЕС) № 596/2014, включително договореностите за съобщаване и за последващи съобщаването мерки, както и мерки за защита на лицата, работещи на трудов договор и мерки за защита на личните данни.
   Член 2
   Определения
   За целите на настоящата директива се прилагат следните определения:

               1)

               „подало съобщение лице“ означава лице, което съобщава на компетентния орган за действително или възможно нарушение на Регламент (ЕС) № 596/2014;

               2)

               „лице, за което е подадено съобщение“ означава лице, което е обвинено от подалото съобщение лице, че е извършило или възнамерява да извърши нарушение на Регламент (ЕС) № 596/2014;

               3)

               „съобщение за нарушение“ означава съобщение от страна на подалото съобщение лице до компетентния орган относно действително или възможно нарушение на Регламент (ЕС) № 596/2014.

         ГЛАВА II

      ПРОЦЕДУРИ ЗА ПРИЕМАНЕ НА СЪОБЩЕНИЯ ЗА НАРУШЕНИЯ И СЪОТВЕТНИТЕ ПОСЛЕДВАЩИ МЕРКИ

   Член 3
   Специализирани служители
   1.   Държавите членки трябва да гарантират, че компетентните органи разполагат с персонал, специализиран в обработването на съобщения за нарушения („специализирани служители“). Специализираните служители трябва да бъдат обучени за обработка на съобщения за нарушения.
   2.   Специализираните служители изпълняват следните функции:

               а)

               предоставят на всяко заинтересовано лице информация относно процедурите за съобщаване на нарушения;

               б)

               приемат съобщения за нарушения и предприемат последващи мерки;

               в)

               поддържат контакт с подалото съобщение лице, когато то се е представило.

         Член 4
   Информация относно приемането на съобщения за нарушения и съответните последващи мерки
   1.   Държавите членки гарантират, че компетентните органи публикуват на своите уебсайтове в отделен, лесно разпознаваем и достъпен раздел информация за приемане на съобщенията за нарушения, посочени в параграф 2.
   2.   Информацията по параграф 1 включва всичко изброено по-долу:

               а)

               комуникационните канали за приемане на съобщенията за нарушения и предприемане на последващи мерки, както и за осъществяване на връзка със специализираните служители в съответствие с член 6, параграф 1, включително:

                           1)

                           телефонните номера, като се посочва дали разговорите са записани или не по време на тяхното използване;

                           2)

                           специализираните електронен и пощенски адреси, които са сигурни и гарантират поверителност за контакт със специализираните служители;

               б)

               посочените в член 5 процедури, приложими за съобщения за нарушения;

               в)

               режимът на поверителност, приложим за съобщения за нарушения в съответствие с процедурите за съобщения за нарушения, посочени в член 5;

               г)

               процедурите за защита на лицата, работещи на трудов договор;

               д)

               декларация, в която ясно се заявява, че не може да се счита, че лица, които предоставят информация на компетентния орган в съответствие с Регламент (ЕС) № 596/2014, нарушават ограниченията за разкриване на информация, наложени по силата на договор или на законови, подзаконови или административни разпоредби, и не носят отговорност от каквото и да е естество във връзка с разкриването.

         3.   Компетентните органи могат да публикуват на уебсайтовете си по-подробна информация по отношение на приемането на съобщенията за нарушения и съответните последващи мерки, посочени в параграф 2.
   Член 5
   Процедури, приложими за съобщения за нарушения
   1.   В процедурите, приложими за съобщения за нарушения, посочени в член 4, параграф 2, буква б), ясно се посочва следната информация:

               а)

               възможността съобщения за нарушения да бъдат подавани анонимно;

               б)

               начинът, по който компетентният орган може да изиска от подалото съобщението лице да поясни съобщената информация или да предостави допълнителна информация, с която разполага;

               в)

               видът, съдържанието и графикът на обратна връзка за резултатите от съобщението за нарушение, които подалото съобщението лице може да очаква след съобщаването;

               г)

               режимът на поверителност, приложим за съобщения за нарушения, включително подробно описание на обстоятелствата, при които поверителните данни на подалото съобщението лице могат да бъдат разкрити в съответствие с членове 27, 28 и 29 от Регламент (ЕС) № 596/2014.

         2.   С подробното описание, споменато в параграф 1, буква г), се осигурява осведомеността на подалото съобщението лице относно изключителни случаи, в които поверителността на данните не може да бъде гарантирана, включително когато разкриването на данни е необходимо и пропорционално задължение съгласно законодателството на Съюза или националното законодателство в контекста на разследванията или последващите съдебни производства, или с цел да се защитят свободите на другите, включително правото на защита на лицето, за което е подадено съобщение, и във всеки случай при съблюдаване на съответните гаранции съгласно тези правни уредби.
   Член 6
   Специални канали за комуникация
   1.   Държавите членки гарантират, че компетентните органи създават независими и автономни канали за комуникация, които са сигурни и гарантират поверителност, и служат за приемане на съобщения за нарушения и предприемане на съответните последващи мерки („специални комуникационни канали“).
   2.   Специалните канали за комуникация се считат за независими и автономни, при условие че отговарят на всички изброени по-долу критерии:

               а)

               отделени са от общите канали за комуникация на компетентния орган, включително тези, които компетентният орган обичайно ползва за вътрешна комуникация и комуникация с трети страни;

               б)

               проектирани са, създадени са и се управляват по начин, който гарантира пълнотата, целостта и поверителността на информацията, като се възпрепятства достъпа на неупълномощени членове на персонала на компетентния орган;

               в)

               дават възможност за съхранение на записана на траен носител информация в съответствие с член 7, така че да могат да се провеждат по-нататъшни разследвания.

         3.   Чрез специалните комуникационни канали трябва да могат да се съобщават действителни или възможни нарушения по най-малко следните начини:

               а)

               писмено съобщение за нарушение в електронен формат или на хартиен носител;

               б)

               устно съобщение за нарушение чрез телефонни линии, независимо дали те се записват или не;

               в)

               среща със специализираните служители на компетентния орган.

         4.   Компетентният орган трябва да предостави информацията, посочена в член 4, параграф 2, на подалото съобщението лице, преди да приеме съобщението за нарушение или най-късно в момента на приемането му.
   5.   Компетентните органи гарантират, че съобщението за нарушение, прието чрез средства, различни от специалните канали за комуникация, посочени в настоящия член, се препраща надлежно без изменение на специализираните служители на компетентния орган посредством специални канали за комуникация.
   Член 7
   Водене на регистър на приетите съобщения
   1.   Държавите членки гарантират, че компетентните органи вписват в регистър всяко прието съобщение за нарушение.
   2.   Компетентните органи незабавно потвърждават, че са получили писмените съобщения за нарушения, с отговор до пощенския или електронния адрес, посочен от подалото съобщението лице, освен ако лицето изрично е поискало друго или ако компетентният орган има разумни основания да счита, че това потвърждение би могло да доведе до опасност от разкриване на самоличността на подалото съобщението лице.
   3.   Когато за съобщаване на нарушения се използва телефонна линия, разговорите по която се записват, компетентният орган има правото да документира устно подаденото съобщение под формата на:

               а)

               аудиозапис на разговора на траен и позволяващ извличане носител; или

               б)

               пълен и точен протокол на разговора, изготвен от специализираните служители на компетентния орган. В случаите, когато подалото съобщението лице е разкрило самоличността си, компетентният орган трябва да му даде възможност да провери, коригира и да се съгласи с протокола от разговора, като го подпише.

         4.   Когато за съобщаване на нарушения се използва телефонна линия, разговорите по която не се записват, компетентният орган има правото да документира устно подаденото съобщение под формата на точен протокол на разговора, изготвен от специализираните служители на компетентния орган. В случаите, когато подалото съобщението лице е разкрило самоличността си, компетентният орган трябва да му даде възможност да провери, коригира и да се съгласи с протокола от разговора, като го подпише.
   5.   Когато дадено лице поиска среща лично със специализираните служители на компетентния орган, за да съобщи за нарушение съгласно член 6, параграф 3, буква в), компетентните органи гарантират, че се води пълен и точен протокол на срещата, който се съхранява на траен и позволяващ извличане носител. Компетентният орган има правото да документира данните от срещата под формата на:

               а)

               аудиозапис на разговора на на траен и позволяващ извличане носител; или

               б)

               точен протокол на срещата, изготвен от специализираните служители на компетентния орган. В случаите, когато подалото съобщението лице е разкрило самоличността си, компетентният орган трябва да му даде възможност да провери, коригира и да се съгласи с протокола от срещата, като го подпише.

         Член 8
   Защита на лицата, работещи на трудов договор
   1.   Държавите членки установяват процедури за гарантиране на ефективен обмен на информация и сътрудничество между компетентните органи и всички други органи, участващи в защитата на работещите на трудов договор лица, които съобщават за нарушения на Регламент (ЕС) № 596/2014 до компетентния орган или са обвинени в извършването на нарушения, срещу ответни действия, дискриминация или други видове несправедливо отношение, възникнали поради или във връзка с подаването на съобщения за нарушения на Регламент (ЕС) № 596/2014.
   2.   Процедурите, посочени в параграф 1, трябва да гарантират най-малко, че:

               а)

               подалите съобщения лица имат достъп до изчерпателна информация и консултации относно средствата за правна защита и процедурите, предвидени в националното законодателство, за да ги защитят от несправедливо отношение, включително относно процедурите за искане на парични обезщетения;

               б)

               подалите съобщения лица имат достъп до ефективна помощ от компетентните органи по отношение на всички съответни органи, участващи в защитата им срещу несправедливо отношение, която включва удостоверяване на статута на лицата като подаващи сигнал за нарушение лица в контекста на трудовоправни спорове.

         Член 9
   Процедури за защита на личните данни
   1.   Държавите членки гарантират, че компетентните органи съхраняват документацията, посочена в член 7 в поверителна и сигурна система.
   2.   Достъпът до системата, посочена в параграф 1, е предмет на ограничения, които гарантират, че съхраняваните в нея данни се предоставят само на служители на компетентния орган, за които достъпът до тези данни е необходим, за да изпълняват служебните си задължения.
   Член 10
   Предаване на данни във и извън компетентния орган
   1.   Държавите членки гарантират, че компетентните органи разполагат с адекватни процедури за предаването на лични данни на подалото съобщение лице и лицето, за което е подадено съобщение, във и извън рамките на компетентния орган.
   2.   Държавите членки гарантират, че предаването на данни, свързани със съобщение за нарушение във или извън рамките на компетентният орган, не разкрива, пряко или косвено, самоличността на подалото съобщение лице и лицето, за което е подадено съобщение, или други позовавания на обстоятелства, които биха позволили да се предположи самоличността на подалото съобщение лице и лицето, за което е подадено съобщение, освен ако такова предаване е в съответствие с режима на поверителност, посочен в член 5, параграф 1, буква г).
   Член 11
   Процедури за защита на лицата, за които е подадено съобщение
   1.   Когато самоличността на лицата, за което е подадено съобщение, не е известна на обществеността, съответната държава членка гарантира, че самоличността им е защитена най-малко по същия начин като този, предвиден за лица, които са предмет на разследване от страна на компетентния орган.
   2.   Процедурите, посочени в член 9, се прилагат и за защита на самоличността на лицата, за което е подадено съобщение.
   Член 12
   Преглед на процедурите на компетентните органи
   Държавите членки гарантират, че компетентните им органи редовно и най-малко веднъж на всеки две години преразглеждат своите процедури за приемане на съобщения за нарушения и съответните последващи мерки. При прегледа на такива процедури компетентните органи вземат предвид своя опит и този на другите компетентни органи и съответно адаптират процедурите си, като отчитат също така развитието на пазара и технологиите.
   ГЛАВА III

      ЗАКЛЮЧИТЕЛНИ РАЗПОРЕДБИ

   Член 13
   Транспониране
   Държавите членки приемат и публикуват не по-късно от 3 юли 2016 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 3 юли 2016 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   Член 14
   Влизане в сила
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 15
   Адресати
   Адресати на настоящата директива са държавите членки.

      Съставено в Брюксел на 17 декември 2015 година.

            За Комисията

            Председател

         Jean-Claude JUNCKER

      (1)  ОВ L 173, 12.6.2014 г., стр. 1.

      (2)  ОВ L 281, 23.11.1995 г., стр. 31.


title: Директива за изпълнение 2014/37/ЕС на Комисията от 27 февруари 2014 година за изменение на Директива 91/671/ЕИО на Съвета относно задължителното използване на обезопасителни колани и на системи за обезопасяване на деца в превозните средства

text:
               28.2.2014

               BG

               Официален вестник на Европейския съюз

               L 59/32

      ДИРЕКТИВА ЗА ИЗПЪЛНЕНИЕ 2014/37/ЕС НА КОМИСИЯТА

   от 27 февруари 2014 година
   за изменение на Директива 91/671/ЕИО на Съвета относно задължителното използване на обезопасителни колани и на системи за обезопасяване на деца в превозните средства
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/671/ЕИО на Съвета относно задължителното използване на предпазни колани и на ограничаващи устройства за деца в превозните средства (1), и по-специално член 7а от нея,
   като има предвид, че:

               (1)

               На 24 март 1998 г. Европейската общност се присъедини към Споразумението на Икономическата комисия за Европа на Организацията на обединените нации (ИКЕ на ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (наричано по-нататък „Ревизираното споразумение от 1958 г.“), в съответствие с Решение 97/836/ЕО на Съвета (2).

               (2)

               Съгласно параграф 1 от приложение II към Решение 97/836/ЕО техническите изисквания от правилата на ИКЕ на ООН по Ревизираното споразумение от 1958 г. са алтернативи на техническите приложения от съответните отделни директиви на Съюза, когато такива съществуват за съответните правила на ИКЕ на ООН и когато те са с еднакъв обхват. Въпреки това допълнителните разпоредби от директивите, например тези, които се отнасят до изискванията към монтажа или процедурата по одобряване, остават в сила.

               (3)

               Под егидата на ИКЕ на ООН беше изготвено и прието ново Правило на ИКЕ на ООН за единни разпоредби относно одобрението на усъвършенстваните системи за обезопасяване на деца в моторните превозни средства (наричано по-нататък „Правило № 129“).

               (4)

               Правило № 129 влезе в сила на 9 юли 2013 г. като приложение към Ревизираното споразумение от 1958 г.

               (5)

               Стандартизираните изисквания от Правило № 129 са алтернативни усъвършенствани изисквания в сравнение с тези по Правило № 44 за единни предписания относно одобрението на устройства за обезопасяване на деца пътници в моторни превозни средства („системи за обезопасяване на деца“) (3) и отразяват техническия напредък в няколко отношения на системите за обезопасяване на деца, като изпитванията за странични удари, гледащите назад системи за обезопасяване на деца до 15 месеца, съвместимостта с различни превозни средства, манекените за изпитванията, изпитвателните седалки тип пейка и приспособимостта към различни детски размери.

               (6)

               Тъй като в Директива 91/671/ЕИО са определени изисквания за одобряването и задължителното използване на системи за обезопасяване на деца в моторните превозни средства в Съюза, тя следва да се измени, за да се включи употребата на системите за обезопасяване на деца, одобрени съгласно техническите изисквания от Правило № 129.

               (7)

               Предвидените в настоящата директива мерки са в съответствие със становището на Комитета, създаден съгласно член 7б от Директива 91/671/ЕИО,

         ПРИЕ НАСТОЯЩАТА ДИРЕКТИВА:
   Член 1
   Член 2 от Директива 91/671/ЕИО се изменя, както следва:

               (1)

               точка 1, буква а), подточка i) се заменя със следното:

                           „i)

                           Държавите членки изискват пътниците в превозните средства от категориите М1, N1, N2 и N3, когато са в движение, да използват системи за обезопасяване, с които превозните средства са оборудвани.
                           За децата с ръст под 150 cm, които пътуват в превозни средства от категориите М1, N1, N2 и N3, оборудвани със системи за обезопасяване, се използват системи за обезопасяване на деца от пълния или непълния клас по смисъла на член 1, параграф 4, букви а) и б), съобразени с физическите данни на детето в съответствие с:

                                       —

                                       класификацията по член 1, параграф 3 — за системите за обезопасяване на деца, одобрени съгласно буква в), подточка i) от настоящия параграф;

                                       —

                                       обхвата на размерите и максималната маса на детето, за което е предназначена системата за обезопасяване, както е посочено от производителя — за системите за обезопасяване на деца, одобрени съгласно буква в), подточка ii) от настоящия параграф.

                                 В превозните средства от категориите M1, N1, N2 и N3, които не са оборудвани със системи за обезопасяване:

                                       —

                                       не могат да се превозват деца под тригодишна възраст,

                                       —

                                       без да се засяга подточка ii), децата на възраст от три и повече години и с ръст под 150 cm трябва да заемат седалка, която не е предна;“

               (2)

               в точка 1 буква в) се заменя със следното:

                           „в)

                           когато се използва система за обезопасяване на деца, тя трябва да е одобрена съгласно изискванията от:

                                       i)

                                       Правило № 44/03 на ИКЕ на ООН или Директива 77/541/ЕИО, или

                                       ii)

                                       Правило №129 на ИКЕ на ООН,

                                 или съгласно последващите изменения, които са внесени в тях.
                           Системата за обезопасяване на деца се монтира съгласно информацията за монтажа (напр. инструкциите за употреба, упътването или електронна публикация), предоставена от производителя на системата за обезопасяване на деца, в която се посочват начинът и типовете превозни средства, на които може да се използва безопасно“.

         Член 2
   1.   Държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива, в срок до шест месеца след влизането ѝ в сила. Те незабавно съобщават на Комисията текста на тези разпоредби.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 27 февруари 2014 година.

            За Комисията, от името на председателя,
         Siim KALLAS

            Заместник-председател

      (1)  ОВ L 373, 31.12.1991 г., стр. 26.

      (2)  Решение 97/836/ЕО на Съвета от 27 ноември 1997 г. оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (ОВ L 346, 17.12.1997 г., стр. 78).

      (3)  ОВ L 306, 23.11.2007 г., стр. 1.